Bus brand in JohannesburgSlegs een persoon het geringe beserings opgedoen toe ŉ bus in die weste van Johannesburg aan die brand geslaan het. “Die voorval het Dinsdag omstreeks 17:00 in Hendrik Potgieterrylaan gebeur,” het Pieter Rossouw, woordvoerder van ER24, in ŉ verklaring gesê. “Die enjin van die bus het begin brand en die bestuurder het van die pad afgetrek.” Paramedici het probeer om die brand te blus, maar kon dit nie onder beheer bring nie. Gelukkig was daar geen passasiers in die bus nie. “Die busbestuurder is na die Flora-kliniek geneem vir behandeling van rookinaseming,” het Rossouw bygevoeg. Plaaslike owerhede stel ondersoek in.